विष्णुस्मृतिः/चतुष्षष्ठितमोऽध्यायः
परनिपानेषु न स्नानं आचरेत् । । ६४.१  । ।

आचरेत्पञ्च पिण्डानुद्धृत्यापस्तदापदि  । । ६४.२  । ।

नाजीर्णे  । । ६४.३  । ।

न चातुरः  । । ६४.४  । ।

न नग्नः  । । ६४.५  । ।

न रात्रौ  । । ६४.६  । ।

राहुदर्शनवर्जं  । । ६४.७  । ।

न संध्ययोः  । । ६४.८  । ।

प्रातःस्नानशीलोऽरुणताम्रां प्राचीं आलोक्य स्नायात् । । ६४.९  । ।

स्नातः शिरो नावधुनेत् । । ६४.१०  । ।

नाङ्गेभ्यस्तोयं उद्धरेत् । । ६४.११  । ।

न तैलवत्संस्पृशेत् । । ६४.१२  । ।

नाप्रक्षालितं पूर्वधृतं वसनं बिभृयात् । । ६४.१३  । ।

स्नात एव सोष्णीषे धौते वाससी बिभृयात् । । ६४.१४  । ।

न म्लेच्छान्त्यजपतितैः सह संभाषणं कुर्यात् । । ६४.१५  । ।

स्नायात्प्रस्रवणदेवखातसरोवरेषु  । । ६४.१६  । ।

उद्धृतात्भूमिष्ठं उदकं पुण्यं, स्थावरात्प्रस्रवत्, तस्मान्नादेयं, तस्मादपि साधुपरिगृहीतं, सर्वत एव गाङ्गं  । । ६४.१७  । ।

मृत्तोयैः कृतमलापकऋषोऽप्सु निमज्ज्योपविश्यापो हि ष्ठेति तिसृभिर्हिरण्यवर्णेति चतसृभिरिदं आपः प्रवहतेति च तीर्थं अभिमन्त्रयेत् । । ६४.१८  । ।

ततोऽप्सु निमग्नस्त्रिरघमर्षणं जपेत् । । ६४.१९  । ।

तद्विष्णोः परमं पदं इति वा  । । ६४.२०  । ।

द्रुपदां सावित्रीं च  । । ६४.२१  । ।

युञ्जते मन इत्यनुवाकं वा  । । ६४.२२  । ।

पुरुषसूक्तं वा  । । ६४.२३  । ।

स्नातश्चार्द्रवासा देवपितृतर्पणं अम्भःस्थ एव कुर्यात् । । ६४.२४  । ।

परिवर्तितवासाश्चेत्तीर्थं उत्तीर्य  । । ६४.२५  । ।

अकृत्वा देवपितृतर्पणं स्नानशाटीं न पीडयेत् । । ६४.२६  । ।

स्नात्वाचम्य विधिवदुपस्पृशेत् । । ६४.२७  । ।

पुरुषसूक्तेन प्रत्यृचं पुरुषाय पुष्पानि दद्यात् । । ६४.२८  । ।

उदकाञ्जलींश्च  । । ६४.२९  । ।

आदावेव दैवेन तीर्थेन देवानां तर्पणं कुर्यात् । । ६४.३०  । ।

तदनन्तरं पित्र्येण पितॄणां  । । ६४.३१  । ।

तत्रादौ स्ववंश्यानां तर्पणं कुर्यात् । । ६४.३२  । ।

ततः संबन्धिबान्धवानां  । । ६४.३३  । ।

ततः सुहृदां  । । ६४.३४  । ।

एवं नित्यस्नायी स्यात् । । ६४.३५  । ।

स्नातश्च पवित्राणि यथाशक्ति जपेत् । । ६४.३६  । ।

विशेषतः सावित्रीं  । । ६४.३७  । ।

पुरुषसूक्तं च  । । ६४.३८  । ।

नैताभ्यां अधिकं अस्ति  । । ६४.३९  । ।

स्नातोऽधिकारी भवति दैवे पित्र्ये च कर्मणि   ।
पवित्राणां तथा जप्ये दाने च विधिबोधिते   । । ६४.४०  । ।

अलक्स्मीः कालकर्णी च दुःस्वप्नं दुर्विचिन्तितम्  ।
अब्मात्रेणाभिषिक्तस्य नश्यन्त इति धारणा   । । ६४.४१  । ।

याम्यं हि यातनादुःखं नित्यस्नायी न पश्यति   ।
नित्यस्नानेन पूयन्ते येऽपि पापकृतो नराः   । । ६४.४२  । ।